作者:劉辰翁
標題:金縷曲・賀新郎
內容:風雨東籬晚。渺人間、南北東西，平蕪煙遠。舊日攜壺吹帽處，一色沈冥何限。天不遣、魂銷腸斷。不是苦無看山分，料青山、也自羞人面。秋後瘦，老來倦。驚回昨夢青山轉。恨一林、金粟都空，靜無人見。默默黃花明朝有，只待插花尋伴。又誰笑、今朝蝶怨。潦倒玉山休重醉，到簪萸、忍待人頻勸。今又惜，幾人健。